CELEX: 32010R0772
Language: hu
Date: 2010-09-01
Title: A Bizottság 772/2010/EU rendelete ( 2010. szeptember 1. ) a borpiac közös szervezéséről szóló 479/2008/EK tanácsi rendeletnek a támogatási programok, a harmadik országokkal folytatott kereskedelem, a termelési potenciál és borágazat ellenőrzése tekintetében történő végrehajtására vonatkozó részletes szabályok megállapításáról szóló 555/2008/EK rendelet módosításáról

2.9.2010   
            
            
               HU
            
            
               Az Európai Unió Hivatalos Lapja
            
            
               L 232/1
            
         A BIZOTTSÁG 772/2010/EU RENDELETE
   (2010. szeptember 1.)
   a borpiac közös szervezéséről szóló 479/2008/EK tanácsi rendeletnek a támogatási programok, a harmadik országokkal folytatott kereskedelem, a termelési potenciál és borágazat ellenőrzése tekintetében történő végrehajtására vonatkozó részletes szabályok megállapításáról szóló 555/2008/EK rendelet módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 103za. cikkére, összefüggésben a 4. cikkével,
   mivel:
   
               (1)
            
            
               A borpiac közös szervezéséről szóló 479/2008/EK tanácsi rendeletnek a támogatási programok, a harmadik országokkal folytatott kereskedelem, a termelési potenciál és borágazat ellenőrzése tekintetében történő végrehajtására vonatkozó részletes szabályok megállapításáról szóló, 2008. június 27-i 555/2008/EK bizottsági rendelet (2) 4. cikke első bekezdésének d) pontja értelmében a harmadik országok piacán végzendő promóciós és tájékoztatási tevékenységek támogatásának időtartama az egyes érintett, harmadik országban működő kedvezményezettek tekintetében nem haladhatja meg a három évet.
            
         
               (2)
            
            
               A szóban forgó támogatási intézkedések végrehajtása során nyert tapasztalatok fényében szükséges lehetővé tenni ezen intézkedések időtartamának legfeljebb két évvel történő meghosszabbítását, tekintettel a harmadik országokban folytatott promóciós és tájékoztatási tevékenységek sajátos jellegére, például a hozzájuk kapcsolódó, a tagállamok és a harmadik országok szintjén elvégzendő adminisztratív formalitások időigényesebb voltára.
            
         
               (3)
            
            
               Az 555/2008/EK rendelet 5. cikkének (1) bekezdése értelmében a tagállamoknak meg kell határozniuk a kérelmezés eljárási rendjét, különös tekintettel az egyes támogatott intézkedések értékelésére vonatkozó részletes szabályokra. Szükséges azt is előírni a tagállamok számára, hogy határozzák meg a támogatás esetleges meghosszabbítására irányuló eljárást, és gondoskodjanak a támogatott intézkedések előzetes értékeléséről.
            
         
               (4)
            
            
               Az 555/2008/EK rendelet 9. cikkének (1) bekezdése ismerteti a szőlőültetvények szerkezetátalakításához és átállításához kapcsolódó pénzgazdálkodást, ám nem állapít meg konkrét rendelkezéseket az intézkedések ellenőrzésére vonatkozóan. A szőlőültetvények szerkezetátalakítására és átállítására irányuló intézkedések egyes esetekben többször is helyszíni ellenőrzés tárgyát képezhetik, anélkül, hogy ez javulást eredményezne a hozzájuk kapcsolódó igazgatási és pénzügyi költségek tekintetében.
            
         
               (5)
            
            
               Az 555/2008/EK rendelet 81. cikkében megállapított rendelkezések kizárólag a termelési potenciál ellenőrzésére vonatkoznak. Noha a szőlőültetvények szerkezetátalakítására és átállítására irányuló intézkedések szorosan összefüggnek a termelési potenciálhoz kapcsolódó intézkedésekkel, jelenleg ki vannak zárva az említett cikk alkalmazási köréből. Az ellenőrzési rendszer egyszerűbbé tétele érdekében a termelési potenciállal kapcsolatos intézkedések ellenőrzésére vonatkozó szabályokhoz hasonló szabályokat szükséges megállapítani a szőlőültetvények szerkezetátalakítására és átállítására irányuló intézkedések ellenőrzését illetően.
            
         
               (6)
            
            
               A szőlőültetvények szerkezetátalakítására és átállítására irányuló intézkedések ellenőrzésének egyszerűbbé tétele érdekében a grafikai eszközök használata mellett indokolt engedélyezni olyan, ezekkel egyenértékű eszközök használatát is, amelyek szintén lehetővé teszik a parcella azonosítását, mérését és helyzetének meghatározását.
            
         
               (7)
            
            
               Az 555/2008/EK rendeletet ezért ennek megfelelően módosítani szükséges.
            
         
               (8)
            
            
               Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
            
         ELFOGADTA EZT A RENDELETET:
   1. cikk
   Az 555/2008/EK rendelet a következőképpen módosul:
   
               1.
            
            
               A 4. cikk első bekezdésének d) pontja helyébe a következő szöveg lép:
               
                           „d)
                        
                        
                           a promóciós és tájékoztatási intézkedések támogatásának időtartama az egyes érintett, harmadik országban működő kedvezményezettek tekintetében nem haladhatja meg a három évet; ez az időtartam azonban szükség esetén egy alkalommal, egy legfeljebb kétéves időszakkal meghosszabbítható;”.
                        
                     
         
               2.
            
            
               Az 5. cikk (1) bekezdése a következőképpen módosul:
               
                           a)
                        
                        
                           a bevezető fordulat helyébe a következő szöveg lép:
                           „A tagállamok meghatározzák a kérelmezés, valamint a 4. cikk első bekezdésének d) pontjában említett esetleges meghosszabbítás eljárási rendjét, amely tartalmazza különösen a következőkre vonatkozó részletes szabályokat:”;
                        
                     
                           b)
                        
                        
                           az e) pont helyébe a következő szöveg lép:
                           
                                       „e)
                                    
                                    
                                       az adott támogatott intézkedés értékelésének szabályai. A 4. cikk első bekezdésének d) pontja szerinti határidő-hosszabbítás esetén ezenkívül a hosszabbítást megelőzően értékelni kell a támogatott intézkedések eredményeit.”
                                    
                                 
                     
         
               3.
            
            
               A 9. cikk (1) bekezdésének első albekezdése helyébe a következő szöveg lép:
               „A támogatást akkor kell kifizetni, ha már megállapították, hogy az intézkedést vagy a támogatási kérelemben szereplő valamennyi intézkedést – az adott tagállam által az intézkedések végrehajtására vonatkozóan meghozott döntésekkel összhangban, valamint e rendelet 81. cikkének megfelelően – végrehajtották és a helyszínen ellenőrizték.”
            
         
               4.
            
            
               A 81. cikk helyébe a következő szöveg lép:
               „81. cikk
               A termelési potenciál, valamint a szőlőültetvények szerkezetátalakítására és átállítására irányuló intézkedések ellenőrzése
               (1)   Az 1234/2007/EK rendelet II. része I. címe III. fejezetének IVa. szakaszában foglalt, a termelési potenciálra vonatkozó rendelkezések – beleértve az új telepítéseknek az említett rendelet 85g. cikkének (1) bekezdésében foglalt átmeneti tilalmát is –, valamint az ugyanazon rendelet 103q. cikkében előírt, a szőlőültetvények szerkezetátalakítására és átállítására irányuló intézkedésekkel kapcsolatos rendelkezések betartásának ellenőrzését a tagállamok a szőlőkataszter alapján végzik el.
               (2)   Az újratelepítési jogoknak az 1234/2007/EK rendelet 85i. cikke szerinti odaítélésekor a területeket a szőlőtőkék kivágása előtt és után szisztematikus ellenőrzésnek kell alávetni. Azokat a parcellákat kell ellenőrizni, amelyekre újratelepítési jogokat igényeltek.
               A kivágás előtti ellenőrzésnek ki kell terjednie többek között az érintett szőlőültetvény létezésének igazolására.
               Az ellenőrzést helyszíni ellenőrzés útján kell végrehajtani. Amennyiben azonban a tagállam megbízható és naprakész elektronikus szőlőkataszterrel rendelkezik, az ellenőrzés adminisztratív úton is végrehajtható, és a kivágás előtti helyszíni ellenőrzések végrehajtására vonatkozó kötelezettség – amelyet éves szinten, az adminisztratív ellenőrző rendszer megbízhatóságának megerősítése érdekében kell teljesíteni – a kérelmek 5 %-ára korlátozható. Ha a helyszíni ellenőrzés jelentős szabálytalanságokat vagy eltéréseket tár fel egy régióval vagy annak egy részével kapcsolatban, az illetékes hatóság az adott évben és az azt követő évben megfelelő mértékben növeli a helyszíni ellenőrzések számát.
               (3)   Azokat a területeket, amelyekre kivágási támogatást nyújtanak, a kivágás előtt és után is szisztematikus ellenőrzésnek kell alávetni. Azokat a parcellákat kell ellenőrizni, amelyekre támogatást igényeltek.
               A kivágás előtti ellenőrzésnek ki kell terjednie többek között az érintett szőlőültetvény, a 75. cikkel összhangban meghatározott beültetett terület létezésének igazolására, valamint arra, hogy az adott területet kellően gondozták-e.
               Az ellenőrzést helyszíni ellenőrzés útján kell végrehajtani. Amennyiben azonban a tagállam rendelkezik az elektronikus szőlőkataszterben szereplő, a 75. cikk szerinti beültetett terület mérését lehetővé tevő grafikai vagy azzal egyenértékű eszközzel, valamint megbízható és naprakész információkkal arra vonatkozóan, hogy a parcellát kellően gondozzák, az ellenőrzés adminisztratív úton is végrehajtható, és a kivágás előtti helyszíni ellenőrzések végrehajtására vonatkozó kötelezettség – amelyet az adminisztratív ellenőrző rendszer megbízhatóságának megerősítése érdekében kell teljesíteni – a kérelmek 5 %-ára korlátozható. Amennyiben a helyszíni ellenőrzés jelentős szabálytalanságokat vagy eltéréseket tár fel egy régióval vagy annak egy részével kapcsolatban, az illetékes hatóság az adott évben megfelelő mértékben növeli a helyszíni ellenőrzések számát.
               (4)   A kivágás megtörténtét helyszíni ellenőrzés útján kell ellenőrizni. A teljes szőlőültetvény kivágása esetén, illetve ha a távérzékelés pontossága 1 m2 vagy annál jobb, az ellenőrzés távérzékeléssel is elvégezhető.
               (5)   Azon területek esetében, amelyekre kivágási támogatást nyújtanak – a (3) bekezdés harmadik albekezdése és a (4) bekezdés sérelme nélkül –, a (3) bekezdés első albekezdésében említett két ellenőrzés közül legalább egyet helyszíni ellenőrzés útján kell végrehajtani.
               (6)   Azokat a területeket, amelyekre szőlőültetvények szerkezetátalakítására és átállítására irányuló intézkedésekre vonatkozó támogatást nyújtanak, az intézkedések végrehajtása előtt és után szisztematikus ellenőrzésnek kell alávetni. Azokat a parcellákat kell ellenőrizni, amelyekre támogatási kérelmet nyújtottak be.
               Az intézkedéseket megelőzően végrehajtandó ellenőrzésnek többek között ki kell terjednie az érintett szőlőültetvény, a 75. cikknek megfelelően meghatározott beültetett terület létezésének igazolására, valamint annak az eshetőségnek a kizárására, hogy az intézkedés a szőlőültetvények 6. cikk szerinti, rendes megújítását szolgálja.
               A második albekezdésben említett ellenőrzést helyszíni ellenőrzés útján kell végrehajtani. Amennyiben azonban a tagállam rendelkezik az elektronikus szőlőkataszterben szereplő, a 75. cikk szerinti beültetett terület mérését lehetővé tevő grafikai vagy azzal egyenértékű eszközzel, valamint a telepített szőlőfajtákra vonatkozó megbízható és naprakész információkkal, az ellenőrzés adminisztratív úton is végrehajtható, és így az intézkedések végrehajtását megelőző helyszíni ellenőrzések elvégzésére vonatkozó kötelezettség – amelyet az adminisztratív ellenőrző rendszer megbízhatóságának megerősítése érdekében kell teljesíteni – a kérelmek 5 %-ára korlátozható. Ha a helyszíni ellenőrzés jelentős szabálytalanságokat vagy eltéréseket tár fel egy régióval vagy annak egy részével kapcsolatban, az illetékes hatóság az adott évben megfelelő mértékben növeli a helyszíni ellenőrzések számát.”
            
         2. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2010. szeptember 1-jén.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 299., 2007.11.16., 1. o.
   
      (2)  HL L 170., 2008.6.30., 1. o.